فلسطيني ممنوع تعيش  قالولك اسكت ما تحكيش  انت خلقت للتلطيش  للحواجز للمعابر للتفتيش  كتبوا علي جبينك  ينداس  من الضابط للشاويش  فلسطيني قالولك ممنوع تعيش  فلسطيني ممنوع تثور  و مش مسموح تكون مقهور  اياك تطالب بحقك  اوعك بيوم تشوف النور  ***********    ممنوع تجدد هويه  ممنوع تجدد بسبور  فلسطيني و بدك تتعلم  هاي الشغله ضد الدستور  فلسطيني لازم تتألم  من دون ما يشوفك دكتور  فلسطيني ممنوع تتظلم  و لا يطلع بجناحك ريش  فلسطيني ممنوع تعيش  ***********    فلسطيني بكل المطارات  اسمك بالاحمر مكتوب  و على شباك  مصلحه الجوازات  كتبوا علي جبينك مطلوب  لازم تتوقف ساعات  مذنب او مندون ذنوب  و يتوجه الك اتهامات  انك سبب كل الحروب  كأنو بسببك الحق مات  و العدل بارضك مسلوب  و كأنك سبب النكسات  و كل ازمات الشعوب  و كأنو بسببك مجرم فات  على جنين بلحظه الغروب  و دبح صبيان و بنات  و عجز على امرها مغلوب  ***********    مع انو الحقيقه  انا الي بالدنيا ضحيه  عملتوني ماده للغنى  و قضية للي ما عندو قضيه  انا الي راسي ما إنحنى  بوجه الريح القويه  انا الي شعبي صمد  في الضفه و بالرشيديه  انا الي شعبي انتفض  و بحجر حارب دوريه  و اليوم و بكره و للابد  عنا كلمه وحده هي  ***********  بدنا نعيش